Comisia de Analiză Tehnică din cadrul Agenției pentru Protecția Mediului Mureș a decis, recent, că proiectul "Dezvoltarea activității SC Therezia Prodcom SRL prin construire hală de procesare lapte și anexe specifice", propus a fi amplasat în comuna Pănet, satul Pănet nr. 791-791/A, nu se supune evaluării impactului asupra mediului.
Conform proiectului Deciziei etapei de încadrare, document făcut public în data de 25 martie 2024, pe pagina web a Agenției pentru Protecția Mediului Mureș, investiția aparține SC Therezia Prodcom SRL Pănet și prevede construirea unei hale de producţie, cu anexele aferente, în vederea dezvoltării activităţii, pe un teren în suprafaţă de 36.358 de metri pătrați aflat în proprietatea beneficiarului.
"Profil de activitate: colectarea și prelucrarea laptelui cu obţinerea de produse lactate. Produse lactate: faza 1 – lapte de consum, lapte normalizat, iaurt, sana, chefir, smântână, unt, lapte bătut, zara; faza 2 – cașcaval, urdă, brânză topită, cremă de unt, brânză de burduf, etc. Capacitate de producţie: maxim 150 de tone de produse/zi. Program de funcţionare: 8 ore/zi, 5 zile/săptămână. Hala de procesare lapte, cu regim de înălţime P + 2 (parţial), va cuprinde următoarele spaţii/ zone funcţionale: zonă de producţie și depozitare – spaţii de producţie și depozitare, precum și anexe tehnice (tablou electric, CT), zonă de vestiare (etaj 1) – vestiare, magazii, oficiu, sală de mese, grupuri sanitare, zonă de laboratoare producţie (etaj 2) – laboratoare, magazie, oficiu, grupuri sanitare", se menționează în document.
Proiectul prevede o suprafață construită de 4.187 de metri pătrați și o suprafață desfășurată de 4.920 de metri pătrați.
Alex TOTH